DILONGI YA 19
Nani Kele Mpika ya Kwikama mpi ya Mayele?
Ntangu fioti na ntwala ya kufwa, Yezu solulaka na kingenga ti balongoki na yandi iya—Piere, Yakobo, Yoane, mpi Andre. Ntangu Yezu vandaka kutubila kidimbu ya kukala na yandi na bilumbu ya nsuka, yandi yulaka ngiufula yai ya mfunu: “Nani kele kibeni mpika ya kwikama mpi ya mayele yina mfumu na yandi me tulaka na zulu ya bansadi na yandi, sambu na kupesa bo madia na bo na ntangu ya me fwana?” (Matayo 24:3, 45; Marko 13:3, 4) Yezu vandaka kubwisa balongoki ntima nde sambu yandi kele “mfumu” na bo, yandi ta pona bantu yina ta pesaka balongoki na yandi madia ya kimpeve mingi na bilumbu ya nsuka. Banani kele mpika yina?
Yo kele kimvuka ya fioti ya balongoki ya Yezu ya bo me tulaka mafuta. “Mpika” yina kele Nto-Kimvuka ya Bambangi ya Yehowa. Yandi ke pesaka madia ya kimpeve na bansadi ya nkaka ya Yehowa na ntangu ya me fwana. Beto ke tulaka ntima nde mpika yai ta landa kupesa beto ‘madia ya beto kele na yo mfunu na ntangu ya me fwana.’
Yo ke twadisaka dibundu ya Nzambi. (1 Timoteo 3:15) Yezu pesaka mpika mukumba ya nene ya kutwadisa kisalu ya kitini ya organizasio ya Yehowa yina kele na ntoto—kukeba bima na yo ya kinsuni, kutwadisa kisalu ya kusamuna, mpi kulonga beto na nzila ya mabundu na beto. Yo yina, sambu na kupesa beto madia ya beto kele na yo mfunu mpi na ntangu yina beto kele na yo mfunu, “mpika ya kwikama mpi ya mayele” ke kabulaka madia ya kimpeve na nzila ya mikanda yina beto ke sadilaka na kisalu ya kusamuna mpi na nzila ya manaka ya balukutakanu ya dibundu mpi ya nene.
Mpika kele ya kwikama na bakieleka ya Biblia mpi na kisalu na yandi ya kusamuna nsangu ya mbote, mpi mpika kele mayele na mutindu yandi ke taninaka na mayele yonso mambote ya Kristu awa na ntoto. (Bisalu 10:42) Yehowa ke sakumuna kikesa ya mpika yina na mutindu yandi ke sala nde bansadi kukuma mingi mpi yandi ke pesa madia mingi ya kimpeve.
Yezu ponaka nani sambu na kudisa balongoki na yandi na kimpeve?
Na nki mutindu mpika kele ya kwikama mpi ya mayele?
kon_Latn kon_Latn kon_Latn kon_Latn kon_Latn kon_Latn kon_Latn kon_Latn